തന്നെ ഒഴിപ്പിക്കാനാവുക ദൈവത്തിന് മാത്രം മരിച്ചാലും അഫ്ഗാന്റെ മണ്ണില് അലിഞ്ഞു ചേരുമെന്ന് അമറുള്ള സലേ കാബൂള് : താലിബാന് ഭീകരര് മനുഷ്യാവകാശ ലംഘനങ്ങള് നടത്തുന്നുവെന്ന് അഫ്ഗാന് വൈസ് പ്രസിഡന്റ് അമറുള്ള സലേ. അന്ദറാബ് താഴ്വരയിലെ ആളുകളെ ഭക്ഷണം നല്കാതെ കൊലപ്പെടുത്താനുള്ള ശ്രമങ്ങളാണ് നടത്തുന്നത്. പ്രദേശത്തേക്ക് ഭക്ഷണമോ ഇന്ധനമോ കടത്തിവിടുന്നില്ല. ആയിരക്കണക്കിന് സ്ത്രീകളും കുട്ടികളും മലമുകളിലേക്ക് പലായനം ചെയ്തു. കുട്ടികളെയും വയോധികരെയും തട്ടിക്കൊണ്ടു പോയി ഭീഷണിപ്പെടുത്തിയാണ് വീടുകള് തോറും കയറി പരിശോധന നടത്തുന്നത് എന്ന് അമറുള്ള സലേ ആരോപിച്ചു. താലിബാന് രാജ്യത്തെ എത്രമാത്രം കീഴ്പ്പെടുത്താന് ശ്രമിച്ചാലും താന് അവസാന നിമിഷം വരെ അഫ്ഗാനില് തുടരുമെന്നും സലേ വ്യക്തമാക്കി. ദൈവത്തിന് മാത്രമേ തന്റെ ആത്മാവിനെ അഫ്ഗാനില് നിന്ന് ഒഴിപ്പിക്കാന് സാധിക്കൂ. മരിച്ചാലും ഈ മണ്ണില് തന്നെ താന് തുടരും. എന്റെ ഹൃദയത്തിലെ ചുവന്ന നിറം അഫ്ഗാനിസ്താനാണെന്നും സലേ ട്വിറ്ററില് കുറിച്ചു. അതേസമയം പാഞ്ചഷിര് താഴ്വരയില് ജനങ്ങളും ഭീകരരും ഏറ്റുമുട്ടല് പുരോഗമിക്കുകയാണ്. താലിബാനെ പ്രതിരോധിക്കാന് കുട്ടികള് ഉള്പ്പെടെ ആയുധങ്ങളെടുത്ത് രംഗത്തെത്തിയിട്ടുണ്ട്. താലിബാന് കീഴ്പ്പെടുത്താന് സാധിക്കാത്ത അവസാനത്തെ പ്രദേശം കൂടിയാണിത്. എന്നാല് പാഞ്ചഷിര് താഴ്വരയും ഉടന് വീഴുമെന്നാണ് വിദഗ്ധരുടെ വിലയിരുത്തല്.